CELEX: 32021D2025
Language: el
Date: 2021-11-15 00:00:00
Title: Απόφαση (ΕΕ) 2021/2025 του Συμβουλίου της 15ης Νοεμβρίου 2021 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά πρότυπο εμπορίας που ισχύει για τα ελαιόλαδα και τα πυρηνέλαια

19.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 411/40
               
            
         ΑΠΟΦΑΣΗ (ΕΕ) 2021/2025 ΤΟΥ ΣΥΜΒΟΥΛΙΟΥ
         της 15ης Νοεμβρίου 2021
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά πρότυπο εμπορίας που ισχύει για τα ελαιόλαδα και τα πυρηνέλαια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η διεθνής συμφωνία του 2015 για το ελαιόλαδο και τις επιτραπέζιες ελιές (η «συμφωνία») υπογράφηκε, εξ ονόματος της Ένωσης, σύμφωνα με την απόφαση (ΕΕ) 2016/1892 του Συμβουλίου (1) στις 18 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία. Η συμφωνία άρχισε να ισχύει προσωρινά την 1η Ιανουαρίου 2017, σύμφωνα με το άρθρο 31 παράγραφος 2 αυτής και συνήφθη εξ ονόματος της Ένωσης με την απόφαση (ΕΕ) 2019/848 του Συμβουλίου (2).
                  
               
                     (2)
                  
                  
                     Σύμφωνα με το άρθρο 7 παράγραφος 1 της συμφωνίας, το Συμβούλιο των Μελών του Διεθνούς Συμβουλίου Ελαίας (το «Συμβούλιο των Μελών») λαμβάνει αποφάσεις για την τροποποίηση των προτύπων εμπορίας που ισχύουν για τα ελαιόλαδα και τα πυρηνέλαια.
                  
               
                     (3)
                  
                  
                     Στις 25 Νοεμβρίου 2021, κατά τη 114η σύνοδό του, το Συμβούλιο των Μελών πρόκειται να εκδώσει απόφαση για την τροποποίηση προτύπου εμπορίας που ισχύει για τα ελαιόλαδα και τα πυρηνέλαια (η «τροποποιητική απόφαση»).
                  
               
                     (4)
                  
                  
                     Ενδείκνυται να καθοριστεί η θέση που θα πρέπει να ληφθεί, εξ ονόματος της Ένωσης, στο πλαίσιο του Συμβουλίου των Μελών, δεδομένου ότι η τροποποιητική απόφαση που πρόκειται να εκδοθεί από το Συμβούλιο των Μελών θα έχει έννομα αποτελέσματα στην Ένωση όσον αφορά διεθνείς εμπορικές συναλλαγές με τα λοιπά μέλη του Διεθνούς Συμβουλίου Ελαίας και θα είναι ικανή να επηρεάσει με καθοριστικό τρόπο το περιεχόμενο του δικαίου της Ένωσης, ιδίως όσον αφορά τα πρότυπα εμπορίας για το ελαιόλαδο που θεσπίζει η Επιτροπή σύμφωνα με το άρθρο 75 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3).
                  
               
                     (5)
                  
                  
                     Η απόφαση που πρόκειται να εκδοθεί από το Συμβούλιο των Μελών αφορά την τροποποίηση ορισμένων χημικών παραμέτρων ελαιολάδων και πυρηνελαίων, ήτοι την ενσωμάτωση του δενδροδιαγράμματος αποφάσεων για το όριο του λινολενικού οξέος μεταξύ 1,00 και 1,40 %, την αναθεώρηση του δενδροδιαγράμματος αποφάσεων για τα εξευγενισμένα ελαιόλαδα και τα ελαιόλαδα και την αναθεώρηση του δενδροδιαγράμματος αποφάσεων για τα ακατέργαστα και εξευγενισμένα πυρηνέλαια. Η τροποποιητική απόφαση συζητήθηκε εκτενώς μεταξύ των επιστημονικών και τεχνικών εμπειρογνωμόνων της Επιτροπής και των κρατών μελών για το ελαιόλαδο. Η τροποποιητική απόφαση θα συμβάλει στη διεθνή εναρμόνιση των προτύπων του ελαιόλαδου και θα καθορίσει το πλαίσιο που θα διασφαλίζει θεμιτό ανταγωνισμό στο εμπόριο προϊόντων του τομέα του ελαιολάδου. Ως εκ τούτου, η τροποποιητική απόφαση που πρόκειται να εκδοθεί από το Συμβούλιο των Μελών θα πρέπει να υποστηριχθεί.
                  
               
                     (6)
                  
                  
                     Σε περίπτωση που κατά την 114η σύνοδο του Συμβουλίου των Μελών αναβληθεί η έκδοση της τροποποιητικής απόφασης λόγω αδυναμίας ορισμένων Μελών να δώσουν την έγκρισή τους, η θέση να υποστηριχτεί η έκδοση της τροποποιητικής απόφασης θα πρέπει να ληφθεί εξ ονόματος της Ένωσης στο πλαίσιο ενδεχόμενης διαδικασίας έκδοσης από το Συμβούλιο των Μελών με ανταλλαγή επιστολών, σύμφωνα με το άρθρο 10 παράγραφος 6 της συμφωνίας. Η διαδικασία έκδοσης με ανταλλαγή επιστολών θα πρέπει να ξεκινήσει πριν από την επόμενη τακτική σύνοδο του Συμβουλίου των Μελών τον Ιούνιο του 2022.
                  
               
                     (7)
                  
                  
                     Εάν η θέση που πρόκειται να ληφθεί εξ ονόματος της Ένωσης ενδέχεται να επηρεαστεί από νέα επιστημονικά ή τεχνικά στοιχεία που θα παρουσιαστούν πριν ή κατά τη διάρκεια της 114ης συνόδου θα πρέπει να επιτραπεί στην Επιτροπή, προκειμένου να διαφυλαχθεί το συμφέρον της Ένωσης, να ζητήσει να αναβληθεί η έκδοση της τροποποιητικής απόφασης σε μεταγενέστερη σύνοδο του Συμβουλίου των Μελών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί, εξ ονόματος της Ένωσης, στο πλαίσιο του Συμβουλίου των Μελών κατά την 114η σύνοδό του στις 25 Νοεμβρίου 2021 ή στο πλαίσιο διαδικασίας έκδοσης αποφάσεων από το Συμβούλιο των Μελών με ανταλλαγή επιστολών που πρέπει να ξεκινήσει πριν από την επόμενη τακτική σύνοδό του τον Ιούνιο του 2022, όσον αφορά τα εμπορικά πρότυπα που ισχύουν για τα ελαιόλαδα και τα πυρηνέλαια, είναι να υποστηρίξει την έκδοση από το Συμβούλιο των Μελών της απόφασης για την τροποποίηση εμπορικού προτύπου που ισχύει για τα ελαιόλαδα και τα πυρηνέλαια (4).
         
         
            Άρθρο 2
            Εάν η θέση που αναφέρεται στο άρθρο 1 ενδέχεται να επηρεαστεί από νέα επιστημονικά ή τεχνικά στοιχεία που θα παρουσιαστούν πριν ή κατά τη διάρκεια της 114ης συνόδου του Συμβουλίου των Μελών, η Επιτροπή ζητά την αναβολή της έκδοσης της απόφασης για την τροποποίηση προτύπου εμπορίας που ισχύει για τα ελαιόλαδα και τα πυρηνέλαια, έως ότου η Ένωση διαμορφώσει θέση με βάση τα νέα στοιχεία.
         
         
            Άρθρο 3
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 15 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. PODGORŠEK
            
         
         
            (1)  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
         
            (2)  Απόφαση (ΕΕ) 2019/848 του Συμβουλίου, της 17ης Μαΐου 2019, σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές (ΕΕ L 139 της 27.5.2019, σ. 1).
         
            (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (4)  Βλέπε έγγραφο ST 12781/21 στον ιστότοπο http://register.consilium.europa.eu.